***** ΑΠΟΦΑΣΗ ΤΗΣ ΕΠΙΤΡΟΠΗΣ της 25ης Μαΐου 1983 για την έγκριση ενός προγράμματος για τον τομέα της εκτροφής και της γονιμοποίησης ζώων στο Land της Βαυαρίας, σύμφωνα με τον κανονισμό (ΕΟΚ) αριθ. 355/77 του Συμβουλίου (Το κείμενο στη γερμανική γλώσσα είναι το μόνο αυθεντικό) (83/278/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσης για τη βελτίωση των συνθηκών μεταποιήσεως και εμπορίας των γεωργικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 3164/82 (2), και ιδίως το άρθρο 5, Εκτιμώντας: ότι, στις 12 Μαΐου 1982, η κυβέρνηση της Ομοσπονδιακής Δημοκρατίας της Γερμανίας υπέβαλε ένα πρόγραμμα για τον τομέα της εκτροφής και της γονιμοποίησης ζώων στο Land της Βαυαρίας, και έδωσε συμπληρωματικές πληροφορίες στις 14 Δεκεμβρίου 1982· ότι ο τομέας του προγράμματος που έχει σχέση με τη γονιμοποίηση, και ιδιαίτερα την κατασκευή κτιρίων για τη στέγαση των εκτρεφόμενων ζώων, δεν αφορά την επεξεργασία και μεταποίηση γεωργικών προϊόντων κατά την έννοια του κανονισμού (ΕΟΚ) αριθ. 355/77· ότι το τμήμα του προγράμματος που έχει σχέση με την εκτροφή ζώων προβλέπει τη δημιουργία και τη βελτίωση των μέσων για την εμπορία των εκτρεφομένων ζώων, και ιδιαίτερα την κατασκευή νέων χώρων για δημοπρασίες, ώστε να μπορούν οι βαυαροί κτηνοτρόφοι να έχουν στη διάθεσή τους ζώα υψηλής ποιότητας για να βελτιωθεί το απόθεμα στη Βαυαρία και να εξασφαλισθεί ικανοποιητικό εισόδημα για τους κτηνοτρόφους· ότι αυτό το τμήμα αποτελεί πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77· ότι το πρόγραμμα περιέχει τα στοιχεία που απαιτούνται στο άρθρο 3 του κανονισμού (ΕΟΚ) αριθ. 355/77, γεγονός που αποδεικνύει ότι οι στόχοι που θέτει το άρθρο 1 του εν λόγω κανονισμού είναι δυνατόν να επιτευχθούν όσον αφορά τον προαναφερθέντα τομέα· ότι το σχέδιο για την εφαρμογή του προγράμματος δεν υπερβαίνει την προθεσμία που καθορίστηκε στο άρθρο 3 παράγραφος 1 περίπτωση ζ) του εν λόγω κανονισμού· ότι παραμένει σε εκκρεμότητα το ερώτημα υπό ποιες συνθήκες η κοινή δράση που θεσπίστηκε με τον κανονισμό (ΕΟΚ) αριθ. 355/77 θα συνεχισθεί μετά την ημερομηνία που καθορίζει το άρθρο 16 παράγραφος 1 του εν λόγω κανονισμού· ότι, συνεπώς, η έγκριση του προγράμματος πρέπει να περιοριστεί στις αιτήσεις που αναφέρονται στο άρθρο 24 του κανονισμού (ΕΟΚ) αριθ. 355/77· ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Το πρόγραμμα για τον τομέα της εκτροφής και της γονιμοποίησης ζώων στο Land της Βαυαρίας που υποβλήθηκε από την κυβέρνηση της Ομοσπονδιακής Δημοκρατίας της Γερμανίας, σύμφωνα με τον κανονισμό (ΕΟΚ) αριθ. 355/77 στις 12 Μαΐου 1982 και συμπληρώθηκε στις 14 Δεκεμβρίου 1982, εγκρίνεται μόνο όσον αφορά τον τομέα της εκτροφής ζώων. 2. Η έγκριση περιορίζεται σε σχέδια που υποβάλλονται μέχρι την 1η Μαΐου 1984. Άρθρο 2 Η παρούσα απόφαση απευθύνεται στην Ομοσπονδιακή Δημοκρατία της Γερμανίας. Έγινε στις Βρυξέλλες, στις 25 Μαΐου 1983.

[Source: multi_eurlex | Tokens: 2809]